Mangaan in Pretoria se waterHoë vlakke van mangaan is in verskeie areas in Pretoria se drinkwater waargeneem. Nomasonto Ndlovu, woordvoerder van die Tshwane-metro, sê die areas sluit Montana, Sinoville, Wonderboom en Pretoria-Noord in. “Hoë konsentrasies mangaan en yster beïnvloed die estetiese voorkoms van water en hou geen gesondheidsrisiko in nie… die water sal ŉ metaalagtige smaak hê.” Ndlovu sê ŉ kragonderbreking oor die naweek het tot gevolg gehad dat die Roodeplaat Waterbehandelingsentrum nie water aan die Montana-reservoir kon verskaf nie. Sy sê die reservoir is volgetap met water van die Garsfontein-reservoir. “Aangesien die water van Randwater afkomstig is, is die pH-vlakke veel laer. Dit het veroorsaak dat sediment op die reservoir en pyplyn-mure opgelos en met die water gemeng het, en het dit bygedra tot die hoër vlakke van yster en mangaan.” Ndlovu sê dit sal sowat ŉ week neem om die probleem op te los.